ET Euroopa Liidu Teataja C 130/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 130/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„PISTACCHIO VERDE DI BRONTE”

EÜ nr: IT-PDO-0005-0305-07.08.2003

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole e forestali Aadress: Via XX Settembre n. 20 00187 Roma ITALIA Tel +39 0646655104 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Associazione Produttori Frutta Secca Sicilia Orientale «Le Sciare» Aadress: Via Matrice, 15 95034 Bronte (CT) ITALIA Tel +39 095691373 Faks — E-post: — Koosseis: Tootjad/töötlejad ( X ) Muu ( )

3. Toote liik:

Klass 1.6.: Värske või töödeldud puuvili, köögivili ja teravili

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi:

„Pistacchio Verde di Bronte”

4.2. Kirjeldus:

Kaitstud päritolunimetust (KPN) „Pistacchio Verde di Bronte” on õigus kasutada liigile Pistacia terebinthus poogitud sordi Pistacia vera kultivari Napoletana, tuntud ka nime all Bianca või Nostrale, koorega või kooritud vilja kohta. Istanduses võib olla kuni 5 % ulatuses muude liikide ja/või pookealuste kui Pistacia terebinthus taimi. Vastav protsent kehtib kõigi istanduse taimede suhtes. Igal juhul ei sertifitseerita muude liikide kui Napoletana sordi saaduseid.

Tarbimisse suunamisel peavad kaitstud päritolunimetusega „Pistacchio Verde di Bronte” tootel lisaks sellele, et ta vastab ühistele kvaliteedistandarditele, olema ka järgmised füüsilised ja organoleptilised omadused: idulehtede värvus: intensiivne roheline; klorofülli a ja klorofülli b vaheline suhe: 1,3–1,5; tugev, aromaatne maitse ilma hallitus- või kõrvalmaitseta; niiskusesisaldus: 4–6 %; tuuma pikkuse ja laiuse suhe: 1,5–1,9; pähklis on kõrge monoküllastumata rasvade sisaldus (peamiselt oleiinhape (72 %), seejärel linoolhape (15 %) ja palmitiinhape (10 %)).

4.3. Geograafiline ala:

Toodet „Pistacchio Verde di Bronte” kasvatatakse Catania provintsis Bronte, Adrano ja Biancavilla haldusüksustes 400–900 m kõrgusel merepinnast.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Sel viisil tagatakse toote jälgitavus, samuti kantakse toote jälgitavuse tagamiseks kasvatamiskoha katastriüksused (koos kasvatajate ja pakkijatega) kontrolliasutuse hallatavatesse nimekirjadesse ja deklareeritakse toodetud kogused kontrolliasutusele. Kui kasvatajad kantakse nimekirja, antakse neile kood, mille abil on kasvatajaid ja nende pistaatsiaistandusi võimalik ühemõtteliselt identifitseerida. Kõiki vastavatesse nimekirjadesse kantud juriidilisi ja füüsilisi isikuid kontrollib kontrolliasutus vastavalt toote spetsifikaadile ja asjakohasele kontrollikavale.

4.5. Tootmismeetod:

Maa ettevalmistamine hõlmab asjaomase maa-ala tasandamist, et lihtsustada vee äravoolu, viljelustoiminguid ja väetamist. Istandused võivad olla kas üksnes pistaatsiate kasvatamiseks või erinevate taimede segaistandused. Looduslike taimekasvatusviiside (madal – ceppaia, põõsana – vaso libero) kõrval on lubatud kasutada ka ühevarrelist (monocaule) kultuurvormi, et lihtsustada saagikoristust ja viljelustoiminguid. Istandused paiknevad vulkaanilisel pinnasel, millel on väga õhuke pealmine kiht. Tärpentinipistaatsia (Pistacia terebinthus) kasvab sellisel pinnasel looduslikult ja on peamine pookealus Pistacia vera sortidele. Uued üksnes pistaatsiaid kasvatavad istandused peavad kasutama pookealusena sorti Pistacia terebinthus. Sõltuvalt tootmisalast ja ilmastikutingimustest toimub saagikoristus augusti teisest dekaadist oktoobri esimese dekaadini. Saaki koristatakse käsitsi. 24 tunni jooksul pärast saagikoristust peab viljade välised kestad mehaaniliselt eemaldama, et vältida pruuniks värvumist ja riknemist.

Koorega toode tuleb seejärel kohe otsese päikesevalguse käes või mõnda muud kuivatusviisi kasutades kuivatada, hoides toodet temperatuuril 40–50 °C, kuni niiskusesisaldus on 4–6 %. Kuivatatud toode tuleb panna uude džuudist, paberist või polüetüleenist pakendisse ning kuiva ja õhutatud ruumi, vältides toote kokkupuudet põranda ja seintega. Toodet võib sel viisil hoida kuni 24 kuud pärast saagikoristust. Pistaatsiaid võib koorida mehaaniliselt. Kemikaalide kasutamine kaitstud päritolunimetusega „Pistacchio Verde di Bronte” toote säilitamisel on rangelt keelatud.

4.6. Seos piirkonnaga:

Tootmisalal on vulkaaniline muld ja poolkuiv, subtroopiline vahemereline kliima, mis tähendab pikka kuiva suve, sademeid peamiselt sügisel ja talvel ning päevase ja öise temperatuuri olulisi erinevusi. Need mullastiku- ja kliimategurid koos tärpentinipistaatsia (Pistacia terebinthus) kasutamisega annavad viljale erilised omadused (piirkonnale omane intensiivne roheline värvus, piklik kuju, aromaatne maitse ja kõrge monoküllastumata rasvhapete sisaldus), mida on raske saavutada teistel tootmisaladel väljaspool Etna massiivi. See eriline mullastiku-, kliima- ja inimtegurite kombinatsioon annab kaitstud päritolunimetusega „Pistacchio Verde di Bronte” tootele erilised omadused, mis teevad sellest unikaalse toote.

Toodet „Pistacchio Verde di Bronte” on Sitsiilias laialdaselt kasvatatud, alates Araabia ülemvõimu aegadest (VIII ja IX sajand). Barbarite invasioonist tingitud Rooma impeeriumi langemise järel vallutasid Sitsiilia araablased (Tuneesia berberid, moslemid, sudaanlased), kes nimetasid Sitsiiliat „Eedeni aiaks”. Araablased tõid lisaks sidrunite, apelsinide, suhkruroo, puuvilla, papüüruse ja baklažaanide kasvatamisele endaga kaasa ka pistaatsiate kasvatamise. Ka tänapäeval on „Pistacchio Verde di Bronte” koostisaine, mis annab Sitsiilia magustoitudele ja kondiitritoodetele erilise iseloomu, eriti Catania piirkonnas.

4.7. Kontrolliasutus:

Nimi: Corfilcarni-GCC Aadress: Polo universitario dell’Annunziata 98168 Messina ITALIA Tel +39 090353659 Faks +39 0903500098 E-post: stefano.simonella@corfilcarni.it

4.8. Märgistus:

Toodet müüakse erinevaid uusi pakkimisviise kasutades kahe aasta jooksul pärast saagikoristust kooskõlas kehtivate õigusaktidega.

Toodet „Pistacchio Verde di Bronte” tohib tarbimisse suunata üksnes pakendis, millel on kaitstud päritolunimetuse logo. Pakendil peab olema ka selges ja kustumatus kirjas ja märgistusel esitatud muust teabest kergesti eristatav tekst „Pistacchio Verde di Bronte”.

Pakendil peab olema ka pakkija nimi, ettevõtte nimi ja aadress, võimaluse korral nende ettevõtete nimed, kust viljad pärinevad, ning brutokaal ja tootmisaasta. Saagikoristusnädala märkimine on vabatahtlik. Kaitstud päritolunimetuse logol on tekst „Denominazione d’Origine Protetta D.O.P”, mille all on Etna vulkaani pilt, ning pistaatsiapähkel, mille all tekst „Pistacchio Verde di Bronte”.